Søren Gade (V), 2005-05-17:
Jeg vil starte med at sige tak for den brede støtte til beslutningsforslaget.
Jeg er glad for, at et bredt flertal i Folketinget vil medvirke til at forlænge det danske bidrag til sikringsstyrken i 8 måneder og dermed imødekomme Sikkerhedsrådets appel i resolution 1546 om bidrag til sikkerhedsstyrken, en appel, som også irakerne selv har rettet til hele det internationale samfund.
Det er sådan, at irakanalysen danner baggrund for ændringer i den måde, hvorpå vores styrker arbejder i Irak, således at vi vil se, at træningsindsatsen for irakiske styrker går op, samtidig med at vi også vil prøve at optrappe den civile genopbygning.
Lad mig ikke lægge skjul på, at situationen i Irak er vanskelig.
Det er desværre forventeligt, at der fortsat er kræfter, som vil gøre alt for at forhindre en fredelig politisk proces, og som ikke ønsker en demokratisk udvikling i Irak.
Her er regeringens holdning klar: Disse kræfter skal ikke have lov til at sætte sig på dagsordenen.
De mange væbnede terroraktioner, der jo også rettes direkte mod den civile irakiske befolkning, understreger jo netop behovet for en beslutsom international indsats.
Der er behov for aktiv international støtte til den politiske proces og udviklingen frem mod selvbærende irakiske myndigheder.
Det er vigtigt at rette blikket fremad, og at støtten til det irakiske folk forbliver usvækket.
Samtidig er det vigtigt, at den videre politiske proces bredt inddrager alle grupper i landet, så vi isolerer de kompromisløse terrorister og giver de øvrige et reelt perspektiv for et bedre liv.
Regeringens analyse tager netop udgangspunkt i, at der efter valgene i Irak i januar 2005 er skabt mulighed for at fokusere den internationale indsats i Irak særligt på opbygning af en irakisk sikkerhedsstruktur og støtte til civil genopbygning.
Det er det, irakerne vil, og derfor er det også det, vi og de øvrige lande i den multinationale styrke vil.
Vores støtte er ikke blot i form af vores bidrag til sikringsstyrken.
Det gælder også NATO’s indsats for at træne og uddanne selvbærende irakiske sikkerhedsstyrker, FN’s bestræbelser på at bistå den demokratiske proces og EU’s pakke af bistandsaktiviteter.
FN’s rolle bør styrkes med hensyn til at støtte den irakiske overgangsregering i den videre politiske proces.
Sikkerhedsrådet vil fortsat holde situationen i Irak højt på sin dagsorden.
Hen over sommeren ser regeringen frem til at tage aktivt del i drøftelserne i Sikkerhedsrådet, når mandatet for den multinationale sikkerhedsstyrke skal gennemgås i henhold til resolution 1546.
Det sker forventelig primo juni 2005, og det er for tidligt at drage slutninger om resultaterne af drøftelserne i FN.
De vil forme sig i lyset af den samlede situation i Irak.
Hvis der fremkommer væsentlige ændringer i mandatet, eksempelvis hvis det folkeretlige grundlag ændres, så vil regeringen, som det også er beskrevet i beslutningsforslagets § 9, rådføre sig med Det Udenrigspolitiske Nævn herom eller om nødvendigt på ny forelægge sagen for Folketinget.
Den irakiske befolknings kamp for at sikre stabilitet, genopbygning og demokrati bør og skal være i fokus.
Danmark skal fortsat være med til at understøtte denne proces.
Målet er, at irakerne bliver herre i eget hus.
Den samlede danske indsats i Irak vil være bred og omfatte nødhjælp, genopbygning, polititræning og militær træning samt et sikringsstyrkebidrag.